Diari Oficial de la Generalitat Valenciana


Sumari del DOGV 8129, del 18-09-2017 (2017/8049)

RESOLUCIÓ d'11 de setembre de 2017, del director general de Centres i Personal Docent, per la qual es procedeix a la publicació del Pacte d'acció sindical subscrit per la Conselleria d'Educació, Investigació, Cultura i Esport i les organitzacions sindicals STEPV-IV, FE-CCOO-PV i FeSP-UGT-PV.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8129

Data del DOGV
:   18-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8049


Data del document
:   11-09-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ d'11 de setembre de 2017, del director general de Centres i Personal Docent, per la qual es procedeix a la publicació del Pacte d'acció sindical subscrit per la Conselleria d'Educació, Investigació, Cultura i Esport i les organitzacions sindicals STEPV-IV, FE-CCOO-PV i FeSP-UGT-PV. [2017/8049]  
En 1991, es va subscriure l'Acord entre la Conselleria de Cultura, Educació i Ciència i els sindicats de l'ensenyament per a promoure l'acció sindical.  
En 2010, la Conselleria d'Educació i Ciència va denunciar l'acord vigent sense que es duguera a terme la negociació d'un nou pacte que el substituïra.  
El Reial decret llei 20/2012, de mesures per a garantir l'estabilitat pressupostària i de foment de la competitivitat, disposa amb caràcter bàsic, en l'article 10, que a partir del moment que entre en vigor deixaran de tindre validesa i produir efectes tots els pactes, acords i convenis col·lectius que en matèries relatives a temps retribuït per a realitzar funcions sindicals i de representació, nomenament de persones delegades sindicals, així com els relatius a dispenses totals d'assistència al treball i la resta de drets sindicals, excedisquen de la normativa legal aplicable.  
  
L'esmentat reial decret llei possibilita l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball de les persones representants sindicals, als efectes que puguen desenvolupar racionalment l'exercici de les seues funcions de representació o l'adequat desenvolupament dels altres drets sindicals.  
  
Davant de l'absència de pacte sindical en el sector docent i a l'empara de la normativa esmentada, la Conselleria d'Educació, Investigació, Cultura i Esport i els sindicats amb representació en la Mesa Sectorial d'Educació van negociar un pacte d'acció sindical que va ser signat el dia 18 de maig de 2017. L'esmentat pacte ha sigut ratificat en l'Acord de Mesa General de Negociació II, de personal funcionari i estatutari, de 31 de juliol de 2017, per al desenvolupament racional de la negociació en els àmbits sectorials i altres drets sindicals, ratificat, al seu torn, per l'Acord d'1 de setembre de 2017, del Consell de la Generalitat Valenciana.  
En virtut de tot això i d'acord amb allò que disposa la Llei 5/1983, de 30 de desembre, del Govern Valencià, el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i l'article 38 de la Llei 7/2007, de 12 d'abril, de l'Estatut Bàsic de l'Empleat Públic, resolc:  
  
Article únic  
Donar publicitat per mitjà de la publicació en el Diari Oficial de la Generalitat Valenciana al pacte d'acció sindical subscrit per la Conselleria d'Educació, Investigació, Cultura i Esport i les organitzacions sindicals STEPV-IV, FE-CCOO-PV i FeSP-UGT-PV, ratificat en l'Acord de Mesa General de Negociació II, de personal funcionari i estatutari, de 31 de juliol de 2017, per al desenvolupament racional de la negociació en els àmbits sectorials i altres drets sindicals, ratificat, al seu torn, per l'Acord d'1 de setembre del Consell, i que s'afegeix com a annex a aquesta resolució.  
  
València, 11 de setembre de 2017.- El director general de Centres i Personal Docent: José Joaquín Carrión Candel.  
  
  
Pacte d'acció sindical  
En 1991, es va subscriure l'Acord entre la Conselleria de Cultura, Educació i Ciència i els sindicats de l'ensenyament per a promoure l'acció sindical. Posteriorment, es van pactar dos ampliacions o millores en els anys 2004 i 2007, per a adaptar-se a l'increment i les transformacions que havia experimentat el sistema educatiu.  
En 2010, la Conselleria d'Educació i Ciència va denunciar l'acord vigent sense que es portara a terme la negociació d'un nou pacte que el substituïra. Com a conseqüència, es va produir una reducció dels permisos i ajudes que, fins a aquell moment, havien disfrutat les organitzacions sindicals.  
El 13 de juliol de 2012 es va aprovar el Reial decret llei 20/2012, de mesures per a garantir l'estabilitat pressupostària i de foment de la competitivitat, en el qual es recull, amb caràcter bàsic, en l'article 10, que, a partir de l'entrada en vigor d'aquest, deixaran de tindre validesa i produir efectes tots els pactes, acords i convenis col·lectius que en matèries relatives a temps retribuït per a realitzar funcions sindicals i de representació, nomenament de delegades i delegats sindicals, així com els relatius a dispenses totals d'assistència al treball i la resta de drets sindicals, excedisquen del que estableix el Reial decret legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors; la Llei orgànica 11/1985, de 2 d'agost, de llibertat sindical, i la Llei 7/2007, de 12 d'abril, de l'Estatut Bàsic de l'Empleat Públic.  
No obstant això, aquest Reial decret llei possibilita l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels i les representants sindicals, als efectes que puguen desenvolupar racionalment l'exercici de les seues funcions de representació o adequat desenvolupament dels altres drets sindicals.  
D'altra banda, l'Acord de legislatura de la Mesa General de Negociació del Personal Funcionarial, Estatutari i Laboral de la Generalitat, de 9 de juny de 2016, ratificat per l'Acord del Consell, de 17 de juny de 2016 (DOGV 24.06.2016), insta que en les meses sectorials i en la resta d'àmbits de negociació es procedisca a la negociació o revisió, si escau, dels pactes d'acció sindical, que podran acordar dispenses d'assistència al treball a més de negociar l'acumulació, distribució i concreció del crèdit horari i dels permisos sindicals.  
  
En conseqüència, de conformitat amb l'article 38.2 del text refós de la Llei de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre, i article 154, de la Llei 10/2010, de 9 de juliol, d'ordenació i gestió de la funció pública valenciana, fruit de la negociació duta a terme entre la conselleria competent en matèria d'educació i les organitzacions sindicals amb representació en la Mesa Sectorial d'Educació, reunits a València, el 9 de febrer de 2016, s'arriba al següent:  
  
Pacte  
  
I. Objecte  
El present pacte té per objecte possibilitar i facilitar l'exercici de l'acció sindical per part del personal funcionari docent no universitari dependent de la conselleria competent en matèria d'educació de forma eficient i eficaç.  
  
II. Àmbit d'aplicació  
Aquest pacte és aplicable a les persones representants del personal funcionari docent no universitari dependent de la conselleria competent en matèria d'educació que desenvolupen l'acció sindical per compte de les organitzacions sindicals signants del present Pacte i d'aquelles que posteriorment s'hi adherisquen, que hagen obtingut representació en les últimes eleccions sindicals. Les adhesions seran comunicades a les organitzacions sindicals signants.  
  
III. Cessions i acumulacions de crèdits horaris  
1. Entre els drets reconeguts als membres de juntes de personal i delegades i delegats sindicals figura el de disposar d'un crèdit d'hores mensuals dins de la jornada de treball, retribuïdes com a treball efectiu, per a exercir les seues funcions de representació, d'acord amb l'article 41 del text refós de la Llei de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre; l'article 68 del text refós de la Llei de l'Estatut dels Treballadors, aprovat per mitjà del Reial decret 2/2015, de 23 d'octubre, i article 10 de la Llei orgànica 11/1985, de 2 d'agost, de llibertat sindical.  
  
Els membres de les juntes de personal i les delegades i delegats sindicals podran cedir la totalitat del crèdit horari que els reconeix la normativa vigent en favor de la borsa d'hores de l'organització sindical davall les sigles de la qual van concórrer a les eleccions sindicals o van ser designades i designats. Aquesta cessió es formalitzarà per mitjà de document individual signat. Els documents individuals de cessió de crèdit horari, seran remesos a la secretaria autonòmica competent en matèria d'educació.  
Per a comptabilitzar les hores de les delegades i delegats, les seccions sindicals utilitzaran les actes de la seua constitució, que seran remeses a la secretaria autonòmica competent en matèria d'educació una vegada depositades en l'oficina pública corresponent, sempre que es contemple en els estatuts del sindicat la possibilitat de la seua creació i es complisquen els requisits previstos en l'article 10.1 de la LOLS.  
  
IV. Permisos sindicals  
1. Amb càrrec a la borsa d'hores constituïda i a fi de facilitar la realització de les funcions de representació, cada organització sindical podrà sol·licitar permisos sindicals per acumulació d'hores a jornada completa, en favor d'aquelles persones que designe d'entre les funcionàries i els funcionaris docents.  
2. Per a la tramitació del permís sindical per acumulació d'hores a jornada completa es detraurà de la borsa un nombre d'hores igual a la mitjana de la jornada laboral en còmput anual establida en la legislació vigent.  
El nombre d'hores sindicals necessari per a obtindre un permís sindical a temps total, per acumulació d'hores, és de 100 hores/mes.  
3. Es concediran 10 dispenses sindicals de caràcter institucional que seran distribuïdes equitativament entre les organitzacions sindicals presents en la Mesa Sectorial d'Educació, als efectes de facilitar l'exercici de les tasques derivades d'aquesta presència en la mesa. Si el nombre d'organitzacions sindicals que reuneixen aquest requisit no és divisor de 10, una vegada realitzat el repartiment equitatiu, la resta s'adjudicarà d'un en un, per ordre, a les organitzacions amb major representativitat d'entre les que formen part de la mesa esmentada.  
4. Els membres de junta de personal que hagen cedit la totalitat del seu crèdit horari a la borsa d'hores i no disfruten de permís sindical disposaran de cinc hores lectives setmanals per a la realització de tasques sindicals, que seran contemplades a l'hora de confeccionar el seu horari lectiu.  
5. Les sol·licituds per a la concessió de permisos sindicals es formularan per mitjà d'un escrit dirigit al/la director/a general competent en matèria de personal docent, dins del termini comprés entre el 15 i el 30 de juny de cada any, a fi de facilitar la gestió de la plantilla dels centres afectats. Amb caràcter excepcional i per causes justificades, podran formular-se durant el curs escolar, preferentment durant el primer trimestre.  
6. El permís tindrà una duració d'un curs escolar. Durant la vigència del present pacte, la pròrroga dels permisos serà automàtica, excepte modificació proposada pels sindicats.  
7. El permís s'exercirà per les persones interessades fins que es produïsca l'anul·lació per l'organització sindical que va proposar la seua concessió, renúncia per la pròpia persona interessada o finalització del termini màxim pel qual va ser concedit.  
8. L'Acord de la Mesa General de la Funció Pública de 9 de juny de 2016 contempla la revisió dels crèdits horaris sindicals en prevenció de riscos laborals, per a facilitar l'actuació de les delegades i delegats de prevenció, i la revisió dels actuals comités de seguretat i salut. El Decret 123/2001, de 10 de juliol, del Govern Valencià, en l'article 6, recull que el temps d'assistència a les reunions del Comité de Seguretat i Salut i a qualssevol altres convocades per l'Administració, en matèria de prevenció de riscos, així com el destinat a les visites previstes en els subapartats a i c de l'apartat 2 d'aquest article serà considerat, en tot cas, com a temps de treball efectiu, sense imputació al crèdit horari no lectiu reconegut a les delegades i delegats de prevenció. Quan una delegada o delegat de prevenció ostenta la secretaria o la presidència d'un Comité de Seguretat i Salut, les tasques a realitzar s'intensifiquen, per tant, per a facilitar el seu treball i, sense perjudici d'allò que s'acorde en l'àmbit de la Mesa General de Negociació I, en matèria de prevenció de riscos laborals, s'acorda una dispensa de mitja jornada laboral en cada un dels tres comités provincials per a la delegada o delegat que exercisca aquestes funcions.  
Així mateix, als efectes de facilitar les actuacions de les delegades i delegats de prevenció de riscos laborals, s'acorda un crèdit horari, per a cada un d'ells, de quatre hores setmanals, dues de les quals seran lectives.  
  
V. Règim jurídic  
1. Aquelles persones que disfruten dels permisos sindicals tindran els següents drets:  
a) A romandre en situació de servei actiu, amb exempció de presència en el seu lloc de treball, pel total de la jornada laboral vigent o per les hores corresponents, segons la modalitat de permís.  
  
b) A conservar tots els drets professionals que els siguen aplicables, inclosos els de caràcter retributiu i destinació, com si romangueren en el seu lloc de treball.  
2. Incompatibilitats  
2.1. Aquelles persones representants que, sent membres de junta de personal, resulten designades com a delegades o delegats sindicals hauran de cedir almenys el crèdit horari d'una de les representacions. En el supòsit de no realitzar-se la cessió, la persona interessada solament podrà gaudir del crèdit horari que li corresponga per la representació unitària.  
2.2. A les funcionàries i funcionaris docents no universitaris que se'ls concedisca permís sindical conforme al present pacte, els serà aplicable el règim general d'incompatibilitats previst per al personal al servei de l'Administració de la Generalitat.  
2.3. En els procediments que s'inicien per funcionàries o funcionaris docents no universitaris, amb permís sindical, per a autoritzar una segona activitat pública o reconéixer una segona activitat de caràcter privat, es considerarà que les persones sol·licitants estan a tots els efectes en servei actiu i, per tant, hauran de complir tots els requisits exigits per la legislació vigent com si estigueren exercint les tasques del lloc de treball de què es troben alliberats.  
  
  
VI. Mitjans materials  
La conselleria competent en matèria d'educació es compromet a adoptar les mesures necessàries per a cobrir les necessitats de locals i mitjans materials, dins de la normativa vigent, per a l'exercici de les funcions sindicals dels òrgans de representació unitària i sindical. A aquests efectes, s'instarà les direccions territorials a habilitar els espais adequats amb el material pertinent.   
  
VII. Ajudes  
La conselleria competent en matèria d'educació convocarà, dins del marc pressupostari, ajudes a les organitzacions sindicals per a la realització de les funcions que tenen legalment reconegudes. La quantia serà la que anualment es determine en la Llei general de pressupostos de la Generalitat Valenciana.  
  
VIII. Adhesió  
Per tal que els siga aplicable aquest pacte, els sindicats no signataris poden adherir-s'hi per mitjà d'un protocol d'adhesió.  
  
IX. Denúncia, vigència i publicitat  
1. Denúncia  
El present pacte haurà d'entendre's amb caràcter global, podent ser denunciat per les parts que el subscriuen en cas d'incompliment de qualsevol dels punts.  
La denúncia del pacte es realitzarà en escrit motivat que indique la causa d'aquesta, de la qual cosa hauran de tindre coneixement totes les parts que el subscriuen i es produirà amb, almenys, sis mesos d'antelació a la finalització del curs escolar.   
2. Vigència  
Aquest pacte estarà vigent mentre no siga denunciat per cap de les parts signants. L'increment de recursos que suposa el pacte s'aplicarà d'acord amb el calendari següent:  
- Les dispenses institucionals i les tres mitges jornades de presidència i secretaria dels comités de seguretat i salut laboral es faran efectives a la signatura del pacte.  
- Amb data 1 de setembre de 2017, es concediran els recursos contemplats, en la quantia necessària per a completar el 50 % de l'increment de la despesa econòmica que suposa el pacte.  
- Amb data 1 de setembre de 2018, s'aplicarà el 50 % restant per a completar el 100 % de l'increment dels recursos pactat.  
3. Clàusula de revisió  
Les parts signants es comprometen a revisar el present pacte, abans d'acabar el curs 2018-19, en vies a millorar la capacitat sindical de defensa de les treballadores i els treballadors.  
4. Publicitat  
El present pacte, previs els tràmits pertinents, es publicarà en el Diari Oficial de la Generalitat Valenciana.  
  
X. Comissió de seguiment  
De conformitat amb el que estableix l'article 38.5 del text refós de la Llei de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre, es crea una comissió de seguiment del pacte, integrada per l'Administració i les organitzacions sindicals que, sent signants o havent-s'hi adherit, ostenten la condició de representatives en l'àmbit del personal funcionari docent, segons el que estableix la Llei orgànica de llibertat sindical.  
  
  
Per l'Administració:  
El conseller d'Educació, Investigació, Cultura i Esport: Vicent Marzà Ibáñez.  
El secretari autonòmic d'Educació i Investigació: Miguel Soler Gracia.  
  
Per les organitzacions sindicals:  
Per STEPV-IV: Immaculada Coret i Gimeno.  
Per FE-CCOO-PV: Consol Valls Gregori.  
Per FeSP-UGT-PV: Fco. Javier González Zurita.